**PÉNZÜGY MESTERKÉPZÉSI SZAK**

*1.*[*1857*](http://net.jogtar.hu/jr/gen/hjegy_doc.cgi?docid=A0600015.OM#lbj1856ida262) *A mesterképzési szak megnevezése:* pénzügy (Finance)

*2.*[*1858*](http://net.jogtar.hu/jr/gen/hjegy_doc.cgi?docid=A0600015.OM#lbj1857ida262) *A mesterképzési szakon szerezhető végzettségi szint és a szakképzettség oklevélben szereplő megjelölése:*

- végzettségi szint: mesterfokozat (magister, master; rövidítve: MSc)

- szakképzettség: okleveles közgazdász pénzügy szakon

- a szakképzettség angol nyelvű megjelölése: Economist in Finance

- választható specializációk: vállalati pénzügy, befektetés-elemző, monetáris és közpénzügyek (Corporate Finance, Investments, Monetary Policy and Publuc Finance)

*3. Képzési terület:* gazdaságtudományok

*4. A mesterképzésbe történő belépésnél előzményként elfogadott szakok:*

4.1. Teljes kreditérték beszámításával vehetők figyelembe: pénzügy és számvitel, valamint gazdálkodási és menedzsment alapképzési szakok.

4.2.[1859](http://net.jogtar.hu/jr/gen/hjegy_doc.cgi?docid=A0600015.OM#lbj1858ida262) A bemenethez a 11. pontban meghatározott kreditek teljesítésével elsősorban számításba vehető alapképzési szakok: alkalmazott közgazdaságtan, a gazdaság- és pénzügy-matematikai elemzés, a közszolgálati, a gazdálkodási és menedzsment, a kereskedelem és marketing, az emberi erőforrások, a nemzetközi gazdálkodás, a turizmus-vendéglátás, az üzleti szakoktató.

4.3.[1860](http://net.jogtar.hu/jr/gen/hjegy_doc.cgi?docid=A0600015.OM#lbj1859ida262) A 11. pontban meghatározott kreditek teljesítésével vehetők figyelembe továbbá azok az alap- vagy mesterfokozatot adó szakok, illetve a felsőoktatásról szóló 1993. évi LXXX. törvény szerinti főiskolai vagy egyetemi szintű alapképzési szakok, amelyeket a kredit megállapításának alapjául szolgáló ismeretek összevetése alapján a felsőoktatási intézmény kreditátviteli bizottsága elfogad.

*5. A képzési idő félévekben:* 4 félév

*6. A mesterfokozat megszerzéséhez összegyűjtendő kreditek száma:* 120 kredit.

6.1. Az alapozó ismeretekhez rendelhető kreditek száma: 30-45 kredit.

6.2. A szakmai törzsanyaghoz rendelhető kreditek száma: 20-33 kredit.

6.3. A differenciált szakmai anyaghoz rendelhető kreditek száma: 25-45 kredit.

6.4. A szabadon választható tantárgyakhoz rendelhető kreditek minimális értéke: 6 kredit.

6.5. A diplomamunkához rendelt kreditérték: 15 kredit.

6.6. A gyakorlati ismeretek aránya: legalább 30%.

*7. A mesterképzési szak képzési célja, az elsajátítandó szakmai kompetenciák:*

A képzés célja olyan pénzügyi gazdasági szakemberek képzése, akik a nemzetközi összehasonlításban is versenyképes, korszerű és magas színvonalú elméleti, módszertani és gyakorlati ismeretanyag elsajátítása után képesek önálló, kreatív, közgazdász szemléletű gondolkodásra, a gazdaság pénzügyi folyamatainak irányítására és elemzésére makro-, illetve mikro szinten egyaránt. Az emelt szintű üzleti és módszertani ismereteknek, a tudatosan fejlesztett vezetői készségeknek és képességeknek birtokában a pénzügy mesterképzési szakon végzettek alkalmassá válnak a hazai és a nemzetközi gazdasági élet különböző területein, az állami és magánszférában a pénzügyi feladatok ellátására, a pénzügyi szakirodalom feldolgozására és gazdagítására, valamint a doktori képzésben való részvételre.

*a)*[*1861*](http://net.jogtar.hu/jr/gen/hjegy_doc.cgi?docid=A0600015.OM#lbj1860ida262)A mesterképzési szakon végzettek ismerik:

- az alapvető kommunikációs, vezetési és etikai ismereteket,

- a vállalati pénzügyi és beruházási döntések módszertanát, a vállalati beruházások és egyéb befektetések elemzésének módszertanát, a vállalatok finanszírozási és adóügyeinek lehetőségeit,

- a tágabb értelemben vett pénzügyi szféra működésére (bankok, biztosítók, brókercégek, befektetési alap- és vagyonkezelők, illetve ezek felügyeleti szervei és a jegybank) vonatkozó speciális pénzügyi összefüggéseket, szabályokat, törvényszerűségeket,

- azokat az eljárásokat, módszereket, amelyekkel képesek nagy és közepes vállalkozások pénzügyi funkcióit vezetni és irányítani, beleértve azon vállalkozásokat is, amelyek tevékenységük vagy tőkeszerkezetük következtében kapcsolatban állnak a tőkepiaccal, illetve jelentős pénzügyi kockázatoknak vannak kitéve,

- a pénz- és tőkepiaci instrumentumok árazását, a tőkepiaci tranzakciókat, és az ezekhez kapcsolódó értékelési eljárásokat, a pénzügyi kockázatkezelésben fontos származtatott ügyletekkel kapcsolatos elméletet és gyakorlatot,

- a képzés specializációjának megfelelő területen az alapvető gyakorlati módszereket és megoldásokat.

*b)* A mesterképzési szakon végzettek alkalmasak:

- a vállalatok elemző, döntés-előkészítő, és döntéshozatali tevékenységének magas színvonalú ellátására,

- a pénz- és tőkepiaci instrumentumok árazására, a tőkepiaci tranzakciók kezelésére és irányítására, a beruházások és egyéb befektetések elemzésére, a származtatott ügyletek pénzügyi kockázatkezelésére,

- pénzintézeteknél, költségvetési intézményeknél, országos hatáskörű irányító szervezeteknél pénzügyi elemzői, döntés-előkészítői és döntéshozatali feladatok ellátására.

*c)* A szakképzettség gyakorlásához szükséges személyes adottságok és készségek:

- kreativitás, rugalmasság,

- elemző és szintetizáló készség,

- problémafelismerő és -megoldó készség,

- információfeldolgozási képesség,

- elkötelezettség és igény a minőségi munkára.

- igényesség a szakmai továbbképzésben való részvételre,

- kezdeményező, illetve döntéshozatali képesség, személyes felelősségvállalás és annak gyakorlása,

- alkalmasság az együttműködésre, a csoportmunkában való részvételre, kellő gyakorlat után vezetői feladatok ellátására.

*8. A mesterfokozat és a szakképzettség szempontjából meghatározó ismeretkörök:*

8.1. Az alapképzésben megszerzett ismereteket tovább bővítő, mesterfokozathoz szükséges alapozó ismeretkörök: 30-45 kredit

kvantitatív döntési módszerek, matematikai-statisztikai elemzés, pénzügyi közgazdaságtan, pénzügyi jog, kutatási módszerek.

8.2. A szakmai törzsanyag kötelező ismeretkörei: 20-33 kredit

haladó vállalati pénzügyek, haladó pénzügytan, pénzügyi piacok elemzése, befektetések, kockázatok kezelése és mérése, adótan, pénzügyi kimutatások elemzése, pénzügyi elmélettörténet.

8.3.[1862](http://net.jogtar.hu/jr/gen/hjegy_doc.cgi?docid=A0600015.OM#lbj1861ida262) A szakmai törzsanyag kötelezően választható ismeretkörei:

differenciált szakmai ismeretek: 25-45 kredit

- vállalati pénzügy specializáció: alkalmazott vállalatértékelés, vállalati válságkezelés, pénzügyi kontrolling, vállalati pénzügyi információs rendszerek, stratégiai beruházások és reálopciók, beruházási és finanszírozási döntések;

- befektetéselemző specializáció: alkalmazott vállalatértékelés, banküzemtan, kötvény- és részvénypiacok, származtatott ügyletek, empirikus pénzügyek;

- monetáris és közpénzügyek specializáció: banküzemtan, monetáris politika, közösségi pénzügyek, adóelmélet és -politika, ágazati költségvetési gazdálkodás, szakirányú számvitel és kontrolling stb.;

diplomamunka: 15 kredit.

*9. A képzéshez kapcsolt szakmai gyakorlat követelményei:*

A diplomamunkához kapcsolódóan az intézményi tanterv határozza meg.

*10.*[*1863*](http://net.jogtar.hu/jr/gen/hjegy_doc.cgi?docid=A0600015.OM#lbj1862ida262) *Idegennyelvi követelmények:*

A mesterfokozat megszerzéséhez angol nyelvből államilag elismert, legalább középfokú (B2) komplex típusú nyelvvizsga, vagy egy másik élő idegen nyelvből középfokú (B2) komplex típusú, a képzési területnek megfelelő szaknyelvi nyelvvizsga, vagy államilag elismert felsőfokú (C1) komplex típusú általános nyelvvizsga vagy ezekkel egyenértékű érettségi bizonyítvány vagy oklevél szükséges.

*11. A mesterképzésbe való felvétel feltételei:*

A hallgatónak a kredit megállapítása alapjául szolgáló ismeretek - felsőoktatási törvényben meghatározott - összevetése alapján elismerhető legyen legalább 60 kredit a korábbi tanulmányai szerint az alábbi ismeretkörökben:

- módszertani alapismeretek (15 kredit): matematika, statisztika, informatika;

- közgazdasági alapismeretek (10 kredit): mikro- és makroökonómia, nemzetközi gazdaságtan, környezet-gazdaságtan, gazdaságelmélet, gazdaságstatisztika, közgazdaság-elmélettörténet, gazdaságmodellezés, gazdaságpolitika, ágazati és funkcionális gazdaságtan, közösségi gazdaságtan, világ- és Európa-gazdaságtan, közpolitikai ismeretek;

- üzleti alapismeretek (10 kredit): vállalati gazdaságtan, számvitel, kontrolling emberi erőforrás gazdálkodás, gazdasági jog, marketing, vezetés és szervezés, értékteremtő folyamatok menedzsmentje, döntéselmélet és módszertan, üzleti etika, stratégiai tervezés, üzleti kommunikáció;

- társadalomtudományi alapismeretek (10 kredit): EU, általános és gazdasági jogi ismeretek, gazdaságtörténet, szociológia, pszichológia, filozófia;

- szakmai ismeretek (15 kredit): pénzügy, pénz- és tőkepiaci ismeretek, banküzemtan, pénzügypolitika, adózási ismeretek, vállalati pénzügyek, vállalatértékelés.

A mesterképzésbe való felvétel feltétele, hogy a felsorolt ismeretkörökben legalább 30 kredittel rendelkezzen a hallgató. A hiányzó krediteket a mesterfokozat megszerzésére irányuló képzéssel párhuzamosan, a felvételtől számított két féléven belül, a felsőoktatási intézmény tanulmányi és vizsgaszabályzatában meghatározottak szerint meg kell szerezni.